Nariadenie Komisie (ES) č. 225/2003
z 5. februára 2003,
ktorým sa mení a dopĺňa nariadenie (ES) č. 2125/95 pokiaľ ide o zoznam príslušných čínskych úradov na vydávanie osvedčení o pôvode a duplikáty na konzervované huby
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2201/96 z 28. októbra 1996 o spoločnej organizácií trhu s výrobkami z ovocia a zeleniny [1], naposledy zmenené a doplnené nariadením Komisie (ES) č. 453/2002 [2] a najmä na jeho článok 15 ods. 1,
keďže:
(1) Verbálnou nótou z 5. decembra 2002 zaslali čínske úrady Komisii kompletnú aktualizáciu zoznamu čínskych úradov oprávnených na vydávanie osvedčení o pôvode a duplikáty požadované na prepustenie konzervovaných húb s pôvodom v tejto tretej krajine do režimu voľný obeh, ako je stanovené v článku 10 ods. 1 nariadenia Komisie (ES) č. 2125/95 zo 6. septembra 1995, ktorým sa otvára a stanovuje spravovanie colných kvót pre konzervované huby [3], naposledy zmenené a doplnené nariadením (ES) č. 1286/2002 [4]. Príloha II príslušného nariadenia by sa mala preto zmeniť a doplniť.
(2) V tej istej nóte požiadali čínske úrady Komisiu, aby dočasne prijala používanie osvedčení alebo pôvodu alebo duplikátov s pečiatkami a podpismi úradov uvedených v prílohe II nariadenia (ES) č. 2125/95, naposledy zmeneného a doplneného nariadením (ES) č. 1286/2002 paralelne s osvedčeniami o pôvode a duplikátmi s novými pečiatkami a podpismi, pri uplatňovaní prepustenia konzervovaných húb z Číny do režimu voľný obeh v Európskom spoločenstve. S cieľom zaistiť bezproblémové pokračovanie dovozu, táto možnosť by sa mala stanoviť do 31. mája 2003.
(3) Opatrenia stanovené v tomto nariadení sú v súlade so stanoviskom Riadiaceho výboru pre konzervované výrobky z ovocia a zeleniny,
PRIJALA TOTO NARIADENIE:
Článok 1
Príloha II k nariadeniu (ES) č. 2125/95 sa nahrádza prílohou k tomuto nariadeniu.
Článok 2
Do 31. mája 2003 môže dovozca predložiť, pri uplatňovaní prepustenia konzervovaných húb s pôvodom v Číne do režimu voľný obeh do spoločenstva, osvedčenia o pôvode a duplikáty s pečiatkami a podpismi čínskych úradov uvedených v zozname v prílohe k nariadeniu (ES) č. 2125/95 v znení nariadenia (ES) č. 1286/2002.
Článok 3
Toto nariadenie nadobúda účinnosť tretí deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 5. februára 2003